Author: Koňanová
Last saved by: sulik

Nariadenie vlády 
Slovenskej republiky 

z 3. marca 2004

o  pravidlách  na hodnotenie doplnkových látok a niektorých kŕmnych surovín vo výžive zvierat

Vláda Slovenskej republiky podľa § 2 ods. 1 písm. k) zákona č. 19/2002 Z.z.. ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z.z.  nariaďuje:

§ 1

Toto nariadenie ustanovuje pravidlá hodnotenia doplnkových látok^1) a niektorých kŕmnych surovín,  ktoré sú určené na výživu zvierat pred ich povolením, uvádzaním do obehu a používaním vo výžive zvierat.

^1)  Zákon Národnej rady Slovenskej republiky č. 184/1993 Z. z. o krmivách v znení zákona č. 472/2003 Z. z.

§ 2

Každá doplnková látka a niektoré kŕmne suroviny pred ich uvedením do obehu alebo pred ich používaním vo výžive zvierat musia byť povolené Komisiou Európskych spoločenstiev (ďalej len „komisia“).

§ 3

(1) Každý, kto podáva žiadosť o povolenie novej doplnkovej látky, alebo o povolenie nového používania alebo o zmenu používania už povolenej doplnkovej látky musí predložiť ako súčasť žiadosti dokumentáciu, ktorá je v súlade s  pravidlami uvedenými v prílohe č. 1.

(2) Každý, kto podáva žiadosť o povolenie niektorých kŕmnych surovín alebo o zmenu používania už povolenej kŕmnej suroviny musí predložiť ako súčasť žiadosti dokumentáciu, ktorá je v súlade s pravidlami uvedenými v prílohe č. 2.

(3) Dokumentácia podľa odsekov 1 a 2 sa predkladá Ústrednému kontrolnému a skúšobnému ústavu poľnohospodárskemu (ďalej  len „kontrolný ústav“) a komisii.

(4) Výnimku z použitia doplnkových látok alebo kŕmnych surovín v kŕmnych zmesiach alebo použitie nepovolených doplnkových látok alebo nepovolených kŕmnych surovín povoľuje kontrolný ústav len na vedecké účely s podmienkou, že
a)  pokusy  sa vykonávajú podľa prílohy č. 1 alebo prílohy č.  2,
b)  je umožnená úradná kontrola pokusov,
c)  živočíšne produkty z pokusov sa nepoužívajú na obchodné účely.

§ 4

Týmto  nariadením vlády sa transponujú právne akty Európskych spoločenstiev  uvedené v prílohe č. 3.

§ 5

Zrušujú sa § 19 ods. 3 až 5 a príloha č. 2 časť B a C výnosu Ministerstva pôdohospodárstva  Slovenskej   republiky   zo  7. októbra 1997 č. 1497/3/1997-100, ktorým sa ustanovujú požiadavky na uvádzanie doplnkových látok do obehu, na ich zloženie, skúšanie a hodnotenie a bližšie požiadavky biologického  overovania krmív (oznámenie č. 106/1998 Z. z.). 

§ 6

Toto nariadenie nadobúda účinnosť dňom vyhlásenia.

 
Mikuláš Dzurinda, v. r.
predseda vlády
Slovenskej republiky